CELEX: 
Language: lt
Date: 2017-02-28 00:00:00
Title: KOMISIJOS DELEGUOTASIS REGLAMENTAS (ES) …/... dėl vietoje suformuojamų biriųjų celiuliozinių (LFCI) termoizoliacinių gaminių, kuriems taikomas standartas EN 15101-1, horizontaliojo nusėdimo ir trumpalaikio įmirkio vandenyje charakteristikų klasifikacijos pagal Europos Parlamento ir Tarybos reglamentą (ES) Nr. 305/2011

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               2011 m. kovo 9 d. Europos Parlamento ir Tarybos reglamente (ES) Nr. 305/2011, kuriuo nustatomos suderintos statybos produktų rinkodaros sąlygos ir panaikinama Tarybos direktyva 89/106/EEB
                  1
               , pripažįstamos dvi pagrindinės su esminėmis statybos gaminių charakteristikomis susijusių eksploatacinių charakteristikų klasių nustatymo alternatyvos. Pagal 27 straipsnio 1 dalį ir 60 straipsnio f punktą tai galima padaryti Komisijos deleguotaisiais aktais, o pagal 27 straipsnio 2 dalį tuo tikslu galima naudotis darniaisiais standartais. Remiantis 27 straipsnio 2 dalies pirma pastraipa, jeigu Komisija nustatė tokias klases, Europos standartizacijos institucijos turi naudoti šias klases darniuosiuose standartuose.
            
            
               Remiantis Reglamento (ES) Nr. 305/2011 2 straipsnio 7 punkte pateikta apibrėžtimi, klasė – tai statybos gaminių eksploatacinių charakteristikų lygių diapazonas, apribotas minimalia ir maksimalia verte. Taigi Reglamente (ES) Nr. 305/2011 nurodytos klasės visuomet reiškia tam tikrą nustatytų gaminio eksploatacinių charakteristikų diapazoną.
            
            
               Be to, skirtingai nei ankstesnėje Tarybos direktyvoje 89/106/EEB, Reglamente (ES) Nr. 305/2011 įvairios klasių rūšys pagal jų kilmę neišskiriamos. Todėl tiek Komisijos, tiek Europos standartizacijos institucijų nustatytos eksploatacinių charakteristikų klasės turi būti pripažįstamos ir jų turi būti paisoma daugmaž vienodai. 
            
            
               Taip pat visa eksploatacinių charakteristikų klasifikacija turėtų būti apibrėžiama be apribojimų ir apimti visus galimus su konkrečia gaminių, kuriems taikomas tam tikras standartas, esmine charakteristika susijusių eksploatacinių charakteristikų lygius. Antraip tuo pat metu taip pat turėtų būti nustatomas tokių eksploatacinių charakteristikų ribinis lygis.
            
            
               2013 m. rugsėjo mėn. Europos standartizacijos komitetas priėmė (CEN) Europos gaminio standartą EN 15101–1 dėl vietoje suformuojamų biriųjų celiuliozinių (LFCI) termoizoliacinių gaminių. Jame pateikiamos gaminių, kuriems jis taikomas, eksploatacinių charakteristikų klasifikacijos, visų pirma susijusios su dviem esminėmis jų charakteristikomis, ir nustatomos septynios nusėdimo klasės horizontaliam gaminių naudojimui, palėpėms ir grindims ir dvi trumpalaikio įmirkio vandenyje klasės.
            
            
               Pirmoji, horizontaliojo nusėdimo, klasifikacija skiriasi nuo klasifikacijos, anksčiau nustatytos suderintu gaminio standartu EN 14064-1, kuris apima tam tikrus termoizoliacinius mineralinės vatos gaminius. Remiantis turima informacija, dabar taikomų klasių aptariamiems gaminiams nepakanka, nes kaip pagrindinę medžiagą naudojant celiuliozę horizontalusis nusėdimas paprastai būna didesnis. Dėl šių priežasčių ir siekiant padidinti klasifikacijos taikymo sritį, kad ji apimtų visas tipines eksploatacines charakteristikas, susijusias su esminėmis charakteristikomis, ji buvo išplėsta, įtraukiant aukštesnius charakteristikų lygmenis, prie anksčiau taikytos klasifikacijos pridedant keturias klases. Tai panašu į kai kurių valstybių narių dabar taikomą praktiką.
            
            
               Antroji, trumpalaikio įmirkio vandenyje, klasifikacija susijusi su įprastomis numatomomis celiuliozinių termoizoliacinių gaminių naudojimo aplinkybėmis. Jie neturėtų būti naudojami ten, kur gali prasiskverbti vanduo. Tačiau, siekiant išvengti paslėpto šios charakteristikos slenkstinio lygio nustatymo, klasifikacija turi išlikti atvira. Tai turi būti pasiekta prie 2013 m. rugsėjį CEN priimtame EN 15101-1 standarte nustatytos klasifikacijos pridedant vieną aukštesnę klasę. Dėl aptariamų gaminių taip pat prireikė pakoreguoti šią klasifikaciją, siekiant užtikrinti, kad numatyta su trumpalaikiu įmirkiu vandenyje susijusių jų eksploatacinių charakteristikų klasifikacija apimtų visus šių gaminių eksploatacinių charakteristikų lygius. Tokia nauja standarto EN 15101-1 redakcija šiuo metu rengiama CEN.
            
            
               Taikant Reglamentą (ES) Nr. 305/2011, tam, kad Europos standartizacijos institucijos galėtų pačios į darnųjį standartą įtraukti tokias naujas klasifikacijas, reikėtų išduoti naują patikslintą įgaliojimą, o tai nebuvo padaryta, todėl nuspręsta verčiau pateikti šį deleguotojo reglamento projektą.
            
            
               Nuspręsta, kad kitų standarte EN 15101-1 nurodytų eksploatacinių charakteristikų klasifikacijos sistemų įtraukti į reglamento projekto taikymo sritį netikslinga, nes pagal Reglamentą (ES) Nr. 305/2011 tokios į darniuosius standartus įtrauktos klasifikacijos sistemos, kurių nuoroda pagal Direktyvą 89/106/EEB paskelbta Europos Sąjungos oficialiajame leidinyje, laikomos taikytinomis pagal Reglamentą (ES) Nr. 305/2011 ir jokių papildomų veiksmų atlikti nereikia.
            
            
               2.KONSULTACIJOS PRIEŠ PRIIMANT AKTĄ
            
            
               Reglamento projektas buvo svarstomas 2016 m. birželio 14 d. įvykusiame Statybos patariamosios grupės posėdyje, be to, 2016 m. gegužės 31 – birželio 28 d. jis buvo pateiktas konsultacijoms raštu su ekspertais. Prieš tai visos valstybės narės turėjo galimybę paskirti konsultacijose dalyvausiančius ekspertus. Konsultuotasi ne tik su šiais ekspertais, bet ir su kitais išorės suinteresuotaisiais subjektais. Patariamojoje grupėje aptarti dokumentai, kurie taip pat buvo aktualūs vykdant konsultacijas raštu, buvo kartu perduoti ir Europos Parlamentui, ir Tarybai, kaip numatyta Bendrajame susitarime dėl deleguotųjų aktų. Rengiant galutinę šio akto projekto redakciją tarpžinybinėms konsultacijoms, atsižvelgta į išsakytas susijusias pastabas.
            
            
               3.DELEGUOTOJO AKTO TEISINIAI ASPEKTAI
            
            
               Pagal Reglamento (ES) Nr. 305/2011 27 straipsnį eksploatacinių charakteristikų klasės gali būti nustatomos atsižvelgiant į esmines statybos gaminių charakteristikas. Pagal 27 straipsnio 1 dalį ir 60 straipsnio f punktą tai galima padaryti Komisijos deleguotaisiais aktais. Remiantis 27 straipsnio 2 dalies pirma pastraipa, jeigu Komisija nustatė tokias klases, Europos standartizacijos institucijos turi naudoti šias klases darniuosiuose standartuose.
            
            
               Remiantis Reglamento (ES) Nr. 305/2011 2 straipsnio 7 punktu, klasė – tai statybos gaminių eksploatacinių charakteristikų lygių diapazonas, apribotas minimalia ir maksimalia verte. Reglamente (ES) Nr. 305/2011 įvairios klasių rūšys neišskiriamos. Todėl tiek Komisijos, tiek Europos standartizacijos institucijų nustatytos eksploatacinių charakteristikų klasės turi būti pripažįstamos ir jų turi būti paisoma daugmaž vienodai.
            
            
               Taikant Reglamentą (ES) Nr. 305/2011, tam, kad Europos standartizacijos institucijos galėtų pačios į darniuosius standartus įtraukti naujų eksploatacinių charakteristikų klasifikacijos sistemų, reikėtų išduoti naujus patikslintus įgaliojimus, o tai nebuvo padaryta, todėl nuspręsta verčiau pateikti šį deleguotojo reglamento projektą.
            
            
               Dėl šių priežasčių reikėtų priimti reglamento projektą, kad būtų nustatytos naujos vietoje suformuojamų biriųjų celiuliozinių (LFCI) termoizoliacinių gaminių, kuriems taikomas Europos standartas EN 15101-1, eksploatacinių charakteristikų klasės.
            
            
               Reglamento projektas atitinka proporcingumo principą. Dėl jo sumažėja tam tikrų sunkumų, dėl Reglamento (ES) Nr. 305/2011 poveikio kylančių nustatant statybos gaminių eksploatacinių charakteristikų klasifikacijos sistemas, todėl jis gali būti laikomas naudingu visam Europos statybų sektoriui.
            
         
         
            
               KOMISIJOS DELEGUOTASIS REGLAMENTAS (ES) …/...
            
            
               2017 02 24
            
            
               dėl vietoje suformuojamų biriųjų celiuliozinių (LFCI) termoizoliacinių gaminių, kuriems taikomas standartas EN 15101-1, horizontaliojo nusėdimo ir trumpalaikio įmirkio vandenyje charakteristikų klasifikacijos pagal Europos Parlamento ir Tarybos reglamentą (ES) Nr. 305/2011
            
            
               (Tekstas svarbus EEE)
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2011 m. kovo 9 d. Europos Parlamento ir Tarybos reglamentą (ES) Nr. 305/2011, kuriuo nustatomos suderintos statybos produktų rinkodaros sąlygos ir panaikinama Tarybos direktyva 89/106/EEB
                  2
               , ypač į jo 27 straipsnio 1 dalį,
            
            
               kadangi:
            
            
               1)
                     jeigu Komisija nenustatė su esminėmis statybos gaminių charakteristikomis susijusių eksploatacinių charakteristikų klasių, pagal Reglamento (ES) Nr. 305/2011 27 straipsnio 2 dalį jas gali nustatyti Europos standartizacijos institucijos, tačiau tik remdamosi patikslintu įgaliojimu;
            
            
               2)
                     Europos gaminių standarte EN 15101–1 dėl vietoje suformuojamų biriųjų celiuliozinių (LFCI) termoizoliacinių gaminių pateikiama eksploatacinių charakteristikų klasifikacija, susijusi su dviem jų esminėmis charakteristikomis – nusėdimu horizontaliam gaminių naudojimui, palėpėms ir grindims ir trumpalaikiu įmirkiu vandenyje. Šios klasifikacijos – tai svarbus žingsnis siekiant konsoliduoti aptariamų gaminių vidaus rinką;
            
            
               3)
                     dėl šių naujų klasifikacijų patikslinto įgaliojimo neišduota;
            
            
               4)
                     todėl reikėtų nustatyti naujas gaminių, kuriems taikomas standartas EN 15101-1, klasifikacijos sistemas,
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Vietoje suformuojamų biriųjų celiuliozinių (LFCI) termoizoliacinių gaminių eksploatacinės charakteristikos, susijusios su jų esminėmis charakteristikomis – nusėdimu horizontaliam gaminių naudojimui, palėpėms ir grindims ir trumpalaikiu įmirkiu vandenyje – turi būti klasifikuojamos vadovaujantis priede nustatytomis klasifikacijos sistemomis.
            
            
               2 straipsnis
            
            
               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje, 2017 02 24
            
            
               
                     Komisijos vardu
               
            
         
         
            
               
                     Pirmininkas
                     Jean-Claude JUNCKER
               
            
         
         
            
                  
                     (1)
                  OL L 88, 2011 4 4, p. 5.
               
               
                  
                     (2)
                  OL L 88, 2011 4 4, p. 5.
               
            
      
    ---documentbreak--- 
      
         
         
            
               PRIEDAS
            
            
               1 lentelė. Nusėdimo klasės horizontaliam gaminių naudojimui, palėpėms ir grindims
            
            
                     
                        Klasė 
                     
                  
                  
                     
                  
               
                     
                        SH 0 
                     
                  
                  
                     
                        Nėra išmatuojamo nusėdimo (≤ 1 %) 
                     
                  
               
                     
                        SH 5 
                     
                  
                  
                     
                        ≤ 5 % 
                     
                  
               
                     
                        SH 10 
                     
                  
                  
                     
                        ≤ 10 % 
                     
                  
               
                     
                        SH 15 
                     
                  
                  
                     
                        ≤ 15 % 
                     
                  
               
                     
                        SH 20 
                     
                  
                  
                     
                        ≤ 20 % 
                     
                  
               
                     
                        SH 25 
                     
                  
                  
                     
                        ≤ 25 % 
                     
                  
               
                     
                        SH 30 
                     
                  
                  
                     
                        > 25 % 
                     
                  
               
            
               2 lentelė. Trumpalaikio įmirkio vandenyje klasės
            
            
                     
                        Klasė 
                     
                  
                  
                     
                  
               
                     
                        WS 1 
                     
                  
                  
                     
                        ≤ 1,0 kg/m2 
                     
                  
               
                     
                        WS 2 
                     
                  
                  
                     
                        ≤ 2,0 kg/m2
                     
                  
               
                     
                        WS 3
                     
                  
                  
                     
                        > 2,0 kg/m2